Direkteurs vas ná hul mense uit reusebedrae swendelArgieffoto (Foto: stevepb, Pixabay) Twee direkteurs van ŉ eiendomsontwikkelingsfirma is deur die Valke vasgetrek ná hulle glo kontant van lede van die publiek aanvaar het vir ŉ onwettige beleggingskema. Kapt. Lloyd Ramovha, woordvoerder van die Valke, het gesê Jacobus van Wyk Stone (35) en Christo Germishuys (45) is vasgetrek ná hulle tussen 1 Augustus 2010 en 12 Februarie 2012 as direkteurs van Ceek Investments Pty Ltd na bewering die Wet op Banke oortree het. “Hulle het sowat R1,2 miljoen by sewe lede van die publiek as deposito’s gevat, hoewel hul besigheid nie geregistreer was by die finansiëledienste-raad (FSB) as maatskappy waar kontantdeposito’s gemaak kon word nie,” het Ramovha gesê. Ramovha het verduidelik dat die verdagtes die slagoffers se geld gevat het en vir hulle top-erwe belowe het. “Hulle het ook vir hulle winste van tot 15% belowe terwyl hulle wag vir bouwerk om plaas te vind. Nodeloos om te sê, nie een van die beloftes het waar geword nie.” Die twee is 24 November vasgetrek en het reeds in die handelshof verskyn. Die saak is uitgestel tot 26 Januarie 2018.